Forældre og skoleelever i Mariagerfjord Kommune kan ånde lettede op. Der bliver ikke tale om skolelukninger i denne omgang. Det var ellers på dagsordenen for et møde i børne- og familieudvalget tirsdag aften. Debatten blev udsat. - En ny skolestruktur er så omfattende en ting, at lokalbefolkningen skal høres grundigt om, hvad en ny skolestruktur betyder for dem, siger Venstres Jørgen Pontoppidan, der er formand for udvalget Kommunen vil nu have borgermøder, debat og dialog for at få et bedre beslutningsgrundlag. Og Jørgen Pontoppidan lægger ikke skjul på, at det er pres fra lokalbefolkningen, der har fået politikerne til at anbefale byrådet at udsætte beslutningen: - Det er et ønske, der er i lokalsamfundet, og det ønske vil vi efterkomme, siger Jørgen Pontoppidan til DR Nordjylland

Opsummering:
Mariagerfjord har udsat debatten om eventuelle skolelukninger